Papersnake/gushiwen huggingface dataset:
雨中花 题秋海棠遗画
孔宪英（清代）

腕底酸红冷翠，写出秋容如醉。恨煞西风情太恶，吹作冰天泪。

忍把画图当晤对。看小样、红妆憔悴。耳根内似闻蛩语，哽咽更教人心碎。
泉大道赞
释师范（宋代）

这瞎秃，无拾束。
浴龙湫，系蛇腹。
瓢裹酒，钵裹肉。
到头底事若为论，郴州城中六月六。
题扇
贡奎（元代）

花禁春游玉辇迟，君恩同载妾深辞。娉婷团扇秋风底，犹似增成宠幸时。
归紫阁下
韩偓（唐代）

一笈携归紫阁峰，马蹄闲慢水溶溶。黄昏后见山田火，

胧fC时闻县郭钟，瘦竹迸生僧坐石，野藤缠杀鹤翘松。

钓矶自别经秋雨，长得莓苔更几重。
九日怀聂之美 其一
司马光（宋代）

钱唐江里扁舟上，别后篱花几度黄。忧患萦心何缭绕，风光满目尽凄凉。

谁同凿落杯中酒，独系茱萸肘后囊。可复无书道情素，云间空有雁南翔。
题渊明五柳图诗
袁敬所（明代）

藜杖芒鞋白布裘，山中甲子自春秋。呼儿点检门前柳，莫遣飞花过石头。
天基瑞应宫
施枢（宋代）

金碧耀琼庐，天开绕电区。乌流周室瑞，蛇断汉家符。

石井腾曦驭，瑶坛布斗枢。愿将皇极福，敷锡遍康衢。
用韵酬翟曾二倅和章
虞俦（宋代）

那得朝朝琼树新，拥炉添炭费乌银。
试呵冻笔还搜句，浅酌香醪未计巡。
过眼年华休恨晚，转头天令即行春。
纷纷桃李谁知问，只有寒梅是故人。
竹房
释绍昙（宋代）

三茎曲与两茎斜，径直门风八字开。
拟向翠微寻路入，知他赚却几人来。
送俞节推（汝尚之子，汝尚字退翁）
苏轼（宋代）

吴兴有君子，淡如朱丝琴。
一唱三太息，至今有遗音。
嗟余与夫子，相避如辰参。
（退翁官于蜀，余在京师，余归而退翁去。
及余官于吴兴，则退翁亡矣。
）犹喜见诸郎，窈然清且深。
异时多良士，末路丧初心。
我生不有命，其肯枉尺寻。
天门山
舒岳祥（宋代）

烟树连天远，渔樵两地分。
仙舟沧海路，僧锡石桥云。
落日人行少，空村犬吠闻。
谁知隐沦者，绝迹在人群。
鹧鸪天·两便星前秉烛游
魏了翁（宋代）

两便星前秉烛游。滔滔车马九河流。耳听宣政升平曲，目断炎河未复州。闻鼓吹，强欢讴。被人嗺送作遨头。凭谁为扫妖氛静，却与人间快活休。
少年
李商隐（唐代）

外戚平羌第一功，生年二十有重封。直登宣室螭头上，

横过甘泉豹尾中。别馆觉来云雨梦，后门归去蕙兰丛。

灞陵夜猎随田窦，不识寒郊自转蓬。
中秋后一夕烟雨楼玩月
吴芾（宋代）

危楼百尺俯层城，烟敛云收眼更明。
四面月华千顷白，一天秋气十分清。
昨宵欲见浑无计，今夕相看似有情。
又值病夫慵对酒，赏心乐事信难并。
春词酬元微之（一作施肩吾诗）
沈亚之（唐代）

黄莺啼时春日高，红芳发尽井边桃。

美人手暖裁衣易，片片轻花落翦刀。
题天阶集疏卷为章三洲作
朱浙（明代）

夫君东南英，起际云龙会。中舍披日华，西台挺风槩。

埋轮钦古披，落笔慑时辈。名动缙绅间，影落江湖外。

九万方迅征，一息力愈倍。向仆初登朝，寡识言语悖。

铩翮荷生全，推心安可悔。甘为草莽臣，老死圣明代。

搔首望京华，浩然成独嘅。
慈圣光献皇后挽辞七首 其一
苏颂（宋代）

内德方㜪茂，徽音比姒超。诒谋二圣托，燕处两宫朝。

功被人间满，神归帝所遥。巍巍光献策，万世配仁昭。
登岱四首 其二
赵鹤（明代）

一上遥岑万丈苍，天风应为袭衣裳。鸡鸣往往看东日，人语时时到下方。

云暗钟声连海树，春浮花气入山堂。四时未歇登游兴，翻说崖禽唤客忙。
瑞草桥道中作
陆游（宋代）

经年簿书无少暇，款段今朝欣一跨。
瑞草桥边水乱流，青衣渡口山如画。
老翁醉著看龙锺，小妇出窥闻娅奼。
荒陂吹笛晚呼牛，古路倚梯晨釆柘。
残花零落不禁折，香草丰茸如可藉。
邮亭慈竹笋穿篱，野店蒲萄枝上架。
功名垂世端有数，利欲昏心喜乘罅。
羁穷自笑岂人谋，闲放每欲从天借。
草根虫语秪自悲，风里蓬征安税驾？祖师补处浣花村，会傍清江结茆舍。
记正月二十五日西湖之游十五首
方回（元代）

身为帝傅辩章公，慎恤奇丸侈后宫。
更欲长生汲丹井，山中笑倒葛仙翁。
北原闲眺
韦庄（唐代）

春城回首树重重，立马平原夕照中。五凤灰残金翠灭，

六龙游去市朝空。千年王气浮清洛，万古坤灵镇碧嵩。

欲问向来陵谷事，野桃无语泪花红。
述哀 其四
王采蘋（清代）

旅殡何苍凉，窀穸犹未安。期年议始定，众口徒纷然。

厚薄本寸心，庶免悔吝愆。故乡千馀里，水陆多险艰。

萧萧班马声，瑟瑟丹旐寒。护持赖手足，凡百皆周旋。

奈何未克归，执绋随征鞍。百身安可赎，眺远空长叹。

何当侍先茔，诛茅结一椽。瞻依傍松柏，享祀供蘋蘩。

风尘正澒洞，双鬓惜已斑。丹砂竟何益，仙驭茫难攀。

安得少伯舟，飘然五湖边。斯怀苦难遂，奋往无修翰。

平原愁纵目，短碣埋荒烟。何时马鬣封，恩光被重泉。

一为《蒿里》曲，援笔涕汍澜。宦游客中州，飘零馀八口。

清风传奕世，囊橐无所有。官逋及私负，累累积如阜。

典鬻易米薪，操持到井臼。幸有娣妇贤，艰难互相守。

风雨何飘摇，谁与保户牖。苦居失昏旦，愦愦如中酒。

刻木空肖形，英灵俨座右。遗物少奇珍，故衣杂佩玖。

缄封未忍开，奚必竞分剖。岂无萋菲言，利害切肤受。

信我皎日怀，中表谊尤厚。伯氏篆固陵，禄米分升斗。

日给仅可敷，忧来独搔首。安贫本吾分，内省亦何咎。

媚时宁有方，取舍忍无苟。生意何寥寥，微躯当速朽。
四望楼二首 其一
刘敞（宋代）

白露参差晚，丹枫点染深。高楼延远恨，嘶马动归心。

留客小山桂，愁人思妇砧。昏鸦稍欲集，堑黑倒城阴。
黄垍勾建昌簿
宋祁（宋代）

灵风彻宴卮，十幅曙帆飞。
路入江山国，人兼綵绣衣。
草堂空岫幌，偃室听琴徽。
谁识无双誉，新从日下归。
拟寒山自述 其二
释咸静（宋代）

颇忆未参禅，教中听十年。昼夜数他宝，何曾得半钱。

发志出行脚，遍求无病药。及至休歇时，依旧没鞋著。
一元子玉带歌
朱景英（清代）

临濠龙种岐海死，以数茎发为终始。鼎移社屋逾三纪，毅魄犹依故辽邸。

可怜赤嵌城，夜夜荒鸡鸣。可怜竹沪溪，年年杜鹃啼。

九十年来同声哭，绝岛无祠荐秋菊。薶香亦剩几抔土，遗带还馀一束玉。

带兮带兮当年玉人用意琢百鹿，那知一旅无成莽驰逐。

幸也末路完其璞，皓洁奇姿出陈椟。君不见七客寮中信国砚，玉带生歌酬唱遍。

不惟其物惟其人，正气常留石一片。我今为带作此歌，歌成信手书擘窠。

谁欤和歌谢皋羽，勿烦属笔赵孟頫。
夏雨
陆游（宋代）

连朝暑溽不可过，动地忽有东北风；嵯峨云压世界碎，夭矫龙卷江湖空。
尘沙洗濯草木醒，沟浍澰灩舟舸通。
更烦造物出壮观，跨海千丈垂天虹。
花心动
潘汾（宋代）

啼鸟惊心，怨年华，羞看杏梢桃萼。映柳小桥，芳草闲庭，处处旧游如昨。断肠人在东风里，遮不尽、几重帘幕。旧巢稳，呢喃燕子，笑人漂泊。应是素肌瘦削。空望断天涯，信音难托。半污泪痕，重整馀香，夜夜翠衾寒薄。倦游只怕春归去，怎忍见、水流花落。梦魂远，诏华又还过却。
访石林二首 其二
刘一止（宋代）

山泽形容忌太臞，石林风范独何如。时时宾客倾家酿，个个郎君读父书。
题靖节先生祠一首
王阮（宋代）

先生新布政，谁遣小儿来。
尔面何须识，其心端可猜。
有名高日月，无力救氛埃。
百世千秋后，闻风亦遽回。
题金陵王处士水亭（此亭盖齐朝南苑，又是陆机故宅）
李白（唐代）

王子耽玄言，贤豪多在门。好鹅寻道士，爱竹啸名园。

树色老荒苑，池光荡华轩。此堂见明月，更忆陆平原。

扫拭青玉簟，为余置金尊。醉罢欲归去，花枝宿鸟喧。

何时复来此，再得洗嚣烦。
午睡
晁公溯（宋代）

渐觉铜壶刻漏迟，卷帘花日弄晴辉。
午窗睡美无人唤，梦逐游丝自在飞。
游湖头观桃花行数里弥望不绝有僧新开兰若于万花之中
王庭圭（宋代）

十里红香衬马蹄，更穿林樾访僧扉。烟长草远望不断，忽有钟声出翠微。
续县令题雁诗
王奇（宋代）

双双含薦背晓霜，尽随鸳鹭立寒塘。
晚来渔櫂惊飞去，书破遥天字一行。
出塞曲
王炎（宋代）

羽檄走边遽，虎符出精兵。
壮士卷甲起，骨肉送之行。
击筑歌易悲，挈榼酒更倾。
关山杀气缠，寒日无昌明。
箭落紫塞鵰，马裂黄河冰。
岂畏虏骑多，只忧将权轻。
阃外不中制，一贤当长城。
鼓行渡沙碛，愿勒燕然铭。
甲午元旦
孔尚任（清代）

萧疏白发不盈颠，守岁围炉竟废眠。
剪烛催干消夜酒，倾囊分遍买春钱。
听烧爆竹童心在，看换桃符老兴偏。
鼓角梅花添一部，五更欢笑拜新年。
羁绪与留仙 其一
严绳孙（清代）

止息知无地，羁孤叹有身。贫来真丧我，老至转随人。

白雪他山夜，黄梅故国春。九关犹踞虎，岁暮共沾巾。
登瀛行
何吾驺（明代）

天风飕飕刮双耳，翠旗苍虬双足起。曰驾予车放洞冥，东自扶足徵弱水。

策虹乘雾奔鼋鼍，会稽行七十万里。醴泉芝草何足奇，鹤氅羽衣两老子。

挥麈微笑揖予登，袖出玉书云瀰瀰。言从子丑判二仪，水天鼎足郁雄奇。

经历莽苍万千载，玄宫碧落无人知。巨灵应运开鸿秘，却产方朔金门儿。

风土山川盛图画，汉皇仿佛将遇之。梦耶真耶几岁月，唐家学士宏文辞。

竟将形像传阊阖，容易仙都轻度思。当今有道群真主，眷从丹垣开玉署。

灏气层层列画楹，滴露淙淙垂绛柱。楼台百级绝纤埃，爰集诸贤艺玄圃。

世界都从丹箓中，神仙何尝忘下土。始知予本谪仙流，百千万劫重鸣驺。

闻言长拜惝以恍，日光云丽照丹邱。将予永永从吾子，左骖文豹右玄彪？

相从一扣天门开，飞云施雨弥九洲。洞玄卷之不盈掬，他时重整十二楼。

猗欤盘古开天至今日，乃复芝泥兰检遇石室。圯桥纳履匪真书，■石嘬髓纷怪谲。

却笑方士去何年，阆苑琼坡几度仙。上真下界频招手，巨浪长风快著鞭。
春晓
那逊兰保（清代）

夜来微雨晚添凉，一枕迟人春梦长。料峭风吹深巷里，卖花声似促晨妆。
送刘德修时在京口
叶适（宋代）

日日秋风江倒回，江边执手重悠哉。
两山只欲当中住，一舸还应却下来。
说与蛟龙息豪怒，亦令鸥鹭少嫌猜。
吴头楚尾何时极，黏就到诗并展开。
送祁世培北上 其一
刘宗周（明代）

清时起威凤，乃在丹穴藏。羽毛纷五采，德辉周四荒。

负此仪世姿，竦身犹彷徨。天路不足儗，乃志在明王。

止必择梧阴，鸣必于朝阳。遂为虞周瑞，跻世以平康。
和应之雨中见怀之作
张耒（宋代）

官居苦岑寂，容易过花时。
绿暗野初秀，红干风更吹。
燕游心未展，归去意犹迟。
浩荡云山外，新诗寄我思。
句
高似孙（宋代）

夏蟹新中食，初菘脆入虀。
咏旱三首 其三
曾几（宋代）

春雨接梅雨，便有水潦忧。乞晴今几日，又以悯雨求。

田苗虽向槁，尚冀什一收。政恐穫稻月，沛淫不能休。
咸阳怀古
韦庄（唐代）

城边人倚夕阳楼，城上云凝万古愁。山色不知秦苑废，

水声空傍汉宫流。李斯不向仓中悟，徐福应无物外游。

莫怪楚吟偏断骨，野烟踪迹似东周。
谪居古藤病起禁鸡猪不食与儿子攻苦食淡久之颇觉安健吕居仁书来传道家胎息之术因作食粥诗示孟博并寄德应侍郎
李光（宋代）

晨起一瓯粥，香粳粲如玉。稀稠要得所，进火宁过熟。

空肠得软暖，和气自渗漉。过午一瓯粥，瓶罍有馀粟。

淡薄资姜盐，腥秽谢鱼肉。岭南气候恶，永日值三伏。

外强几中乾，那受外物触。两餐莫过饱，二粥可接续。

故人尺书至，教我禦瘴毒。燕坐朝黄庭，妙理端可瞩。

神车御气马，昼夜更往复。久久当自佳，根深柯叶绿。

寄语陈太丘，人生真易足。醉饱厌腥膻，忽认海南叔。
偈颂一百五十首 其十八
释心月（宋代）

打圆相，女人拜。老杨岐，偏捏怪，依稀兔子吃牛奶。

今日薰香瀹盏茶，岂是贫人思旧债。
次韵分宁罗簿赠行二首 其一
王炎（宋代）

刚肠厌徇俗，老眼饱阅世。读书学经纶，亦颇识一二。

妄意糟粕中，啜哜得馨旨。终然不可用，落落多左计。

慨念古人远，莫救吾道弊。脩溪有短簿，今代习凿齿。

贻我琼瑶章，有美而无刺。内视才具短，不能尺有咫。

赠言虽甚宠，借玉恐未是。公等必飞扬，我老惟退避。
东阳夜怪诗（敬去文咏雪献曹州房）
佚名（唐代）

爱此飘飖六出公，轻琼冷絮舞长空。

当时正逐秦丞相，腾踯川原喜北风。
偈颂八十七首 其四十六
释慧开（宋代）

翠岩绝崄巇，元不涉阶梯。去来无窒碍，彼此更何疑。

珍重洪源湖海众，个中不隔一毫釐。
次韵感春五首 其三
黄庭坚（宋代）

祁寒不可怨，天道自平分。及尔春风来，四肢有馀温。

丈夫力如春，为人行灌园。椒兰工壅蔽，未可怨芳荪。

寒鱼守穷辙，蒙呴一沫恩。一朝被湔祓，吹毛见瘢痕。
客亭
陆游（宋代）

荻浦烟汀并海涯，一枝柔橹语咿哑。久从野老非生客，惯寓僧庐胜在家。

乘兴村村俱有酒，逢春处处可寻花。朝来雪霁梅初动，又向邮亭阅岁华。
句
郭忠恕（宋代）

为逢末劫归依拂，不就新恩叙理官。
雨后
丘葵（宋代）

雨后溪虚有断云，绿阴拥出绛榴裙。
一枝强续春余景，数点初收水上纹。
今日高堂会宾客，去时此际辟官军。
人生若得长无事，莫遣匆匆别袂分。
幽情
李收（唐代）

幽人惜春暮，潭上折芳草。佳期何时还，欲寄千里道。
清平乐
晏几道（宋代）

莲开欲遍。一夜秋声转。残绿断红香片片。长是西风堪怨。

莫愁家住溪边。采莲心事年年。谁管水流花谢，月明昨夜兰船。
梅花三绝
郑刚中（宋代）

水边寂寞一枝梅，君谓高标好似谁。
洁白不甘鞠秽没，屈原孤立佩兰时。
偶题八首 其二
苏仲（明代）

得莫欣欣失莫悲，一毫荣辱不须疑。白云舒卷自舒卷，有酒在壶斟酌之。
宣帝
项安世（宋代）

宣皇开口嫌俗儒，要知不是憎诗书。
多文少实果何取，国家弃尔如粪土。
卓然高见亦大奇，懲羹不谓真吹虀。
汉家德意自此尽，王业岂是元成衰。
俞荪墅示以杂兴四首乃用危骊塘所次唐子西韵
陈著（宋代）

世运空更禅，人情任覆翻。
浮荣归堕甑，真味寄污尊。
见客不问事，学农时踏村。
兴公旧游处，长啸一招魂。
杂曲歌辞。悲哉行
鲍溶（唐代）

促促晨复昏，死生同一源。贵年不惧老，贱老伤久存。

朗朗哭前歌，绛旌引幽魂。来为千金子，去卧百草根。

黄土塞生路，悲风送回辕。金鞍旧良马，四顾不出门。

生结千岁念，荣及百代孙。黄金买性命，白刃仇一言。

宁知北山上，松柏侵田园。
丹阳道中同嘉弟
文彭（明代）

昨夜乘潮发建康，今朝潮落又丹阳。天南星斗随沙鸟，江上风烟忆故乡。

去住此身原不定，飘零吾道孰行藏。同舟尔亦同沦落，对酒无言泪两行。
螺江庙
陈谊（宋代）

庙里杉松萧飒风，庙前江水碧溶溶。
凭阑不见当时事，落日远山千万重。
轻举篇
刘黄裳（明代）

幼学道术骑茅龙，咳唾吹上昆仑峰。
身轻转讶茅龙重，角触孔翠石鲸纵。
仗剑叱龙赤发怒，抛茅入海琐玉树。
别检灵文学作云，英英足下觉氤氲。
杳然失却鸿鹭上，丹旌烟道空中分。
行至天穷云尽处，天薄云脆不能去。
此时浮云亦弃摈，上天下天只神御。
偈颂七十八首
释正觉（宋代）

衲僧去就水云姿，偶堕夤缘出应时。
今日又归林壑去，得便宜了得便宜。
过胡文定公碧泉书堂
张栻（宋代）

入门认溪碧，循流识深源。
念我昔此来，及今七寒暄。
人事几更昔，寒花故犹存。
堂堂武夷翁，道义世所尊。
永袖霖雨手，琴书贲丘园。
当时经行地，尚想语笑温。
爱此亭下水，固若玻璃盆。
晴看浪花涌，静见潜鳞翻。
朝昏递日月，俯仰鉴乾坤。
因之发深感，倚槛更忘言。
四序回文十二首 其三 冬
宇文虚中（宋代）

秀柏留阴绿，芳梅蘸影斜。溜檐冰结玉，装树雪飞花。
空谷
释可湘（宋代）

者畔才呼那畔应，万千樵子逐虚声。
探寻直是无踪迹，只见青山青又青。
被檄之上饶言还未几又复往焉至小渡遇雨遣兴一首
喻良能（宋代）

檄至方云急，吾行敢滞留。朔风经小渡，细雨过中洲。

冉冉新斑鬓，飘飘敝黑裘。欲知来往久，三见月如钩。
山游遇雨
李弥逊（宋代）

杖藜寻胜复中休，不比红尘走燕骝。
幽趣未穷随雨断，高情无燕与云浮。
冥冥深树秋犹暗，猎猎新蒲暖更柔。
老去行藏甘一壑，不须重广畔牢愁。
钱道人不饮酒食肉囊中不畜一钱所须饭及草屦
陆游（宋代）

万里飘如不系船，空囊短褐过年年。
食时无饭芒鞋破，只向街头旋乞钱。
即事
虞俦（宋代）

问讯莺犹懒，寻芳花较迟。
忽惊雷送雨，渐喜水平池。
窃禄惭无补，归耕未有期。
春工谁道巧，不染鬓成丝。
卜算子
吴潜（宋代）

春事到西湖，处处梅花笑。抖擞长安车马尘，眼底青山好。

身世两悠悠，岁月闲中老。极目烟波万顷愁，此意谁知道。
春日五首
杨时（宋代）

蔷薇正好结花棚，拟为幽轩作锦屏。
穷巷寂寥人不到，空藏春色锁深扃。
偈颂二百零五首
释正觉（宋代）

尘尘三昧，彼彼不外。
千峰向岳，百川赴海。
更无一法不如来，只个堂堂观自在。
喜鹊寺
徐集孙（宋代）

鹊巢不见委空枝，透彻机关在险时。
自从非无禅可问，多因险处怕人窥。
瑶台月
葛长庚（宋代）

烟霄凝碧。问紫府清都，今夕何夕。桐阴下、幽情远，与秋无极。念陈迹、虎殿虬宫，记往事、龙箫凤笛。露华冷，蟾光白。云影净，天籁息。知得。是蓬莱不远，身无羽翼。

广寒宫、舞彻霓裳，白玉台、歌罢瑶席。争不思下界，有人岑寂。羡博望、两泛仙槎，与曼倩、三偷蟠实。把丹鼎，暗融液。乘云气，醉挥斥。嗟惜。但城南老树，人谁我识。
和赵瀔阳游罗浮六首 其五 望玉女峰
庞嵩（明代）

颇厌英皇宅，偏宜冷翠间。绡烟笼月脸，膏雨洗云鬟。

瘦骨卑春态，真丹驻老颜。瑶池疑有约，翘首玉门关。
简王正父觅酒
邹浩（宋代）

瓮面蛆浮玉，槽头水滴珠。未能如茂世，聊与义城俱。
过南郭野寺
施峻（明代）

休沐出南郭，寻僧一扣关。
孤灯燃白昼，疏磬满秋山。
束带经年苦，看云尽日闲。
斋厨清供罢，惊鸽欲飞还。
和龚宗谕五绝
姚勉（宋代）

闻仅二知虽赐也，道传一贯必参乎。
己私克尽融天理，表里通明月在壶。
挽曹处士二首
杜范（宋代）

年才四十未云迟，勇谢文场意已奇。
独抱古心欣有得，肯同时好浪相追。
回神自是平生学，彻底还看处死时。
援笔大书真力士，纷纷醉梦若缠悲。
登开元宫德和楼
王镃（宋代）

瑞云深处碧玲珑，得道高人在此中。
玉树影迷唐旧邸，金钟声绕汉诸宫。
夜看西北天星近，晓对东南海日红。
咫尺便分仙欲路，吴山斜出锦屏风。
别李十一五绝
元稹（唐代）

巴南分与亲情别，不料与君床并头。

为我远来休怅望，折君灾难是通州。

京城每与闲人别，犹自伤心与白头。

今日别君心更苦，别君缘是在通州。

万里尚能来远道，一程那忍便分头。

鸟笼猿槛君应会，十步向前非我州。

来时见我江南岸，今日送君江上头。

别后料添新梦寐，虎惊蛇伏是通州。

闻君欲去潜销骨，一夜暗添新白头。

明朝别后应肠断，独棹破船归到州。
颂古十七首 其八
释师观（宋代）

赵州唤作火，全身入荒草。我今不是渠，渠今正是我。
送何水部蒙出牧袁州
晃逈（宋代）

条教属惟良，乘秋始办装。
朱轓重按部，白首尚为郎。
督课民期富，从儒道益光。
更资谈博物，千载楚萍乡。
访詹咫亭先生巢云书院兼呈社中诸友 其一
叶春及（明代）

巢云高不极，飞阁倚云开。树杪沧溟尽，尊前紫帽来。

江湖双涕泪，天地此楼台。纵有终焉计，能忘国士才。
浣溪沙（焦油）
王千秋（宋代）

买市宣和预赏时。流苏垂盖宝灯围。小铛烹玉鼓声随。

金弹玲灯今夕是，鳌山缥缈昔游非。马行遗老想沾衣。
偈 其六
释祖镜（宋代）

今朝拄杖化为龙，分破华山千万重。珍重佛心真圣主，好将尧德振吾宗。
和张芸叟左司被赐资治通鉴
范祖禹（宋代）

六世承平有史臣，紬书东洛布成均。
网罗遗佚三千载，采撷精成十九春。
天作冠篇坟曲大，上思稽古宪章新。
乌台御史辞雠校，头白空余汗简人。
彭州歌
汪元量（宋代）

彭州昔号小成都，城市繁华锦不如。
尚有遗儒头雪白，见人犹自问诗书。
彭州又曰牡丹乡，花月人称小雒阳。
自笑我来逢八月，手攀枯干举清觞。
浮膺山
刘镇（宋代）

马头过了又驴头，何处飞来海上洲。
绝顶试穷千里目，烟波深处是琉球。
闻猿
陆游（宋代）

瘦尽腰围不为诗，良辰流落自成衰。
也知客里偏多感，谁料天涯有许悲。
汉塞角残人不寐，渭城歌罢客将离。
故应未抵闻猿恨，况是巫山庙里时。
跋罗商卿守黑铭
项安世（宋代）

大江从西来，傲岸有矜色。
日与峡争雄，百战无虚刻。
行逢天阔峡，漭沆四无壁。
始知向来事，何啻蜗两国。
泯然从此逝，到海不逢敌。
居平吾语子，无与世为的。
我高人肯下，已胜谁甘北。
孰谓饶人痴，未闻开殿击。
吾非若溪水，宁与世争皙。
卿言皆好好，吾见甘棫棫。
老子邑中黔，诸公天下白。
加我任纁缁，推渠作圭璧。
君看千载下，人数孟之侧。
当时争功人，枉被蝼蚁食。
之子真吾徒，敏捷流辈百。
昔我惟子尤，教子孔氏克。
隔宿不见之，已作老聃黑。
快哉吾阿蒙，非腹吴下客。
瞥然见鞭影，千里才一息。
酌酒可贺我，正傅今有嫡。
朝盘二首 其二
周紫芝（宋代）

江近秋深足鲙材，半青橙子带香开。黄金鳞鬣丹砂尾，落纸看成白雪堆。
送徐栖霞
周真一（宋代）

顾我惭称十高士，与君同是两閒人。
君今独向名山去，说与归云我问津。
鹊桥仙·阁中芸冷
刘克庄（宋代）

阁中芸冷，观中桃谢，谁问贞元朝士。吾宗一句好书绅，但记取、毋污青史。不交平勃，不游田窦，也不朋他牛李。平章此去似何人，似洛社、戴花舞底。
十二月一日因出小憩愉阁而归
赵蕃（宋代）

昨宵已辨雪中灯，今日晴来聊记曾。
病骨可堪风似刮，衰眸自喜句如冰。
雁因就暖长为客，鱼为逃寒返坠罾。
北去南来勿渠叹，身今淹泊岁还仍。
翌日二子见和复韵以答 其二
段成己（金朝）

忽听城楼暮角声，飞空片月快新晴。云烟敛迹无纤滓，星斗收光不敢明。

千里共看人已老，一枝难稳鹊频惊。醉吟坐到三更尽，病骨不禁秋气清。
立春书怀
史诏（宋代）

寂寞荒村景，凄其今日春。趁时三盏酒，转眼一年人。

发短胜添白，身闲亦耐贫。韶光容易老，何事逐风尘。
自咏
陆游（宋代）

朝衣无色如霜叶，将奈云安别驾何！钟鼎山林俱不遂，声名官职两无多。
低昂未免闻鸡舞，慷慨犹能击筑歌。
头白伴人书纸尾，只思归去弄烟波。
绍兴祀祚德庙八首
佚名（隋代）

牲荐硕大，币致精纯。
聿升祀事，兹用兼陈。
箱篚既实，奠献惟寅。
乡我至意，福禄来成。
与伏牛长老偈二首
司空图（唐代）

不算菩提与阐提，惟应执著便生迷。

无端指个清凉地，冻杀胡僧雪岭西。

长绳不见系空虚，半偈传心亦未疏。

推倒我山无一事，莫将文字缚真如。
早春寄献仆射相公
李至（宋代）

城中尘坌林亭远，知得春风何日来。
城外地宽松石好，乞闻春色过年回。
竹枝宜静应分洗，果树嫌繁更擘栽。
借问曹樽残几许，且须留取待花开。
山居杂诗九十首 其三十九
曹勋（宋代）

休官伏畎亩，农事未历览。年丰则知喜，岁歉颇不鉴。

螟蜮则曰蠖，不实乃名冇。生民惰与勤，天灾未尝滥。
渔洋先生过谢公村赠方山比部次韵
孙勷（清代）

苍凉九龙口，寂历谢公村。春水空浮岸，风帆不到门。

谁令问津客，闲访武陵源。相见头俱白，心期那复论。
句
俞君锡（宋代）

蛩声依坏砌，树影倒寒池。
鲍营夜雨追思张梦臣
张鹏翮（清代）

故人去几年，风物尚凄然。芦雁鸣秋水，渔灯动夜船。

龙沟一夕雨，苇荡半溪烟。寂寞孤舟里，愁怀自不眠。
北塘探春
韩琦（宋代）

大钧将首化，微物亦先知。草木色皆得，禽鱼意自怡。

和风无不到，馀凛欲何为。会与斯民乐，熙台兴未迟。
郁孤台（以下四首，皆虔州。）
苏轼（宋代）

八境见图画，郁孤如旧游。
山为翠浪涌，水作玉虹流。
日丽崆峒晓，风酣章贡秋。
丹青未变叶，鳞甲欲生洲。
岚气昏城树，滩声入市楼。
烟云侵岭路，草木半炎州。
故国千峰外，高台十日留。
他年三宿处，准拟系归舟。
南池
王士禧（清代）

劳劳任城道，渺渺近南池。亦欲吟《秋水》，为惭老杜诗。
荆□范侍郎挽词三首
项安世（宋代）

岁戊戌秋倾鲁盖，公杨勋甫共吴船。
攀萝自此门阑密，寓茇经吴里闬连。
二十六番新火变，四千石帅旧情坚。
万间忽作堂堂坏，杜屋无茅始可怜。
舟次见新漕衔尾而北錻以志喜
张国维（明代）

鹢迅飙为楫，鳌连嵓□波。千仓求峙少，万斛泛舟多。

摇影逢津树，腾欢杂榜歌。回思焦土日，劳者涕成河。
六歌 蜀山高
方殿元（清代）

蜀山高，年年草木愁旌旄，西风凓冽心烦劳。绝壁岧峣开剑阁，栈道微茫千里窄。

哀猿昼昼向人啼，豺虎嗥号夜相索。恨雨愁风魍魉豪，自古何曾帝王宅。

当年昭烈汉王孙，羁旅风云无所托。先起奸雄不让人，草庐权定三分策。

他如窃据公孙述，只作须臾狐兔窟。英雄步武自堂堂，险阻从来无用物。

空使蛇龙作战场，孤儿弱母家相失。不见君乡昔日有望帝，化为杜鹃一何细。

日日催归归无计，倒啼血泪三春逝。
文宣王及其弟子赞 其四十九
赵构（宋代）

惟彼子之，锡伯期思。与贤并进，得圣而师。彬彬雅道，翼翼令仪。

上目至言，庙食不隳。
麦未萌
弘历（清代）

记我戊辰经畿南，秋牟被垄迎人绿。今来曾未见葱芉，预恐饼饵或不足。

进彼大吏共畴咨，谓因遇闰春令迟。正月柳稊今未稊，何独麦萌虞后时。

一言中窾吾解颐，询之老农同一辞。闻言欣然笑相慰，先事过忧毋乃遽。

我久课农意尽知，於今仍有未知处。
再和陶韵
苏泂（宋代）

纷纷流俗间，哀此万众生。
陶翁盖达士，酷爱重九名。
行行步东盖，见菊眼为明。
色香不敢旧，想像闻其声。
欢言各携袂，耄齿逮弱龄。
属予刚制酒，空杯与谁倾。
凛然北窗下，清癯落骄荣。
云团煮风叶，竞用招我情。
醒醉未必尔，昭氏何亏成。
乌息隐山堂觅诗
洪咨夔（宋代）

未出为远志，出则为小草。
请看耆阇窟，几年黄面老。
馆市巡检刘时中摄新淦县事有政声于其还镇诗以美之
邓雅（元代）

将军英妙年，神采照白玉。紫禁曾依日月光，青云早展骅骝足。

翠屏西下淦水东，驿路迢迢当要冲。我皇开国慎防禦，子复领镇持刀弓。

到官从容仅一载，鼓角楼新民俗改。夜月山中虎豹藏，春风陌上桑麻蔼。

居民外户夜不扃，行旅往来能送迎。三乡父老服政令，五岁儿童知姓名。

前年金川乏牧守，点行悍卒喧腾久。城里居民日夜愁，妻子难全况鸡狗。

将军政绩大府闻，领符摄职仍施恩。首同主将严法律，商贾坐肆军辕门。

伟哉将军人莫比，文武才兼心似水。政成弊革强梗摧，铁鞭跃马城南回。

攀辕卧辙留不得，夹道松风起寒色。翠屏万仞高巑岏，上有百尺青琅玕。

归囊得诗凡几首，把诗坐对屏山看。
拟古七首 其五
周权（元代）

朝菌迷晦朔，大椿阅春秋。鹤长断则悲，凫短续亦忧。

人生贵委顺，赋予不可求。永惟南华篇，达人谅悠悠。
送舍弟原臣之太谷县主簿
谢肃（明代）

常棣华前酒一觞，怜渠楚蜀久飘扬。三春入觐来天阙，万里承恩涉太行。

亲舍遥瞻云白白，客车深护树苍苍。在官佐政须清谨，伫听贤声到故乡。
怀甘叔异曲江庵寄叔异
赵蕃（宋代）

梦寐曲江矶，矶头隐墅扉。
朝筇惊鹭起，暮履看渔归。
志士泣兰芷，高人甘蕨薇。
怅予非所事，乐尔谢尘鞿。
丙午上元西社观灯登城楼次日桥上看龙灯同孔治甫暨薛龙阜胡含素梁君旭来阳伯驭仲家弟希孔得同字
温纯（明代）

村社招邀少长同，正逢皎月满晴空。欲从雉堞游天外，如暏鳌山在禁中。

不夜城连南北合，长春花入绮罗丛。桥成灿烂龙争跃，鼓鬣双双戏彩虹。
台城路（寄姚江太白山人陈文卿别本文卿作又新）
张炎（宋代）

薛涛笺上相思字，重开又还重折。载酒船空，眠波柳老，一缕离痕难折。虚沙动月。叹千里悲歌，唾壶敲缺。却说巴山，此时怀抱那时节。

寒香深处话别。病来浑瘦损，懒赋情切。太白闲云，新丰旧雨，多少英游消歇。回潮似咽。送一点秋心，故人天末。江影沈沈，露凉鸥梦阔。
买山
王十朋（宋代）

书生为郡亦迂哉，剩买童山买木栽。但遣牛羊勿践履，它年定出栋梁材。
括苍洞
林晨（宋代）

落日泉声咽梵宫，依檐山色翠摩空。刘晨去后门长启，时见桃花满地红。
感尚子平事
朱熹（宋代）

翩然远岳恣游行，慨想当年尚子平。我亦近来知损益，只将惩窒度馀生。
雪
商辂（明代）

朔风吹雪满林端，顷刻青山变玉山。敝履尚思东郭趣，蹇驴应玉灞桥还。

寒生短棹沧江阔，光映疏棂卷帙閒。三白丰年今有兆，农家从此尽欢颜。
观淬龙泉剑
裴夷直（唐代）

欧冶将成器，风胡幸见逢。发硎思剸玉，投水化为龙。

讵肯藏深匣，终朝用刜钟。莲花生宝锷，秋日励霜锋。

炼质才三尺，吹毛过百重。击磨如不倦，提握愿长从。
安吉天宁寺闻磬
施肩吾（唐代）

玉磬敲时清夜分，老龙吟断碧天云。

邻房逢见广州客，曾向罗浮山里闻。
次韵韦深道独乐堂十绝 其八
周紫芝（宋代）

爱酒惜杯乾，懒衣愁客至。世无锦江翁，谁识幽人意。
别众
云峰德师（宋代）

澹然无累水云僧，去住分明叶样轻。
十字街头休作梦，五湖依旧一枝藤。
跋圆觉经
释祖钦（宋代）

大虚圆满，妙觉混融。
如春化物，和而不同，
力不在东风。
书怀寄赠曾公衮
毛滂（宋代）

宦情光景半樵渔，病惰仍忘百纸书。
赋就只堪供酱瓿，齿残未可释盐车。
朱蓝要使辞秋断，芝菌犹当出腐余。
惭愧少翁能下士，马曹知马自应疏。
雨中 其一
韩淲（宋代）

雨收炎暑入山云，滴砌淋檐润色分。更以微风吹草树，鸟飞啼过亦欣欣。
颂古四十四首
释法泰（宋代）

试问田中有几人，插锹叉手意分明。
可怜不逐南山去，撒手归家罢问程。
次韵子仓二首
陈著（宋代）

清溪游倦又浮家，带雪来观上国华。
飞檄有声争致稿，通闺得荐已攒花。
立看云雨蛟龙起，坐笑春风鸟誉哗。
好向江湖忙著句，囘头纶凤出南衙。
论语绝句一百首
张九成（宋代）

贫即无聊富即骄，回心独尔乐箪瓢。
个中得趣无人会，惆怅遗风久寂寥。
依韵和签判都官昭亭谢雨回广教见怀
梅尧臣（宋代）

赛雨何从事，高情苦爱山。
谢公聊句後，惠远过溪间。
笑处岩相答，归时酒在颜。
端忧守穷巷，无力共跻攀。
移住郭婆井官廨二绝句
程公许（宋代）

官居何得似僧居，著称层楼望眼舒。
绕槛湖光与山色，可无佳句与消除。
敦复午节惠酒
郭祥正（宋代）

双壶分送赤泥封，辟恶须令气吐虹。何用江心铸明镜，清樽照面似青铜。
次章房陵韵四首 其二
陈造（宋代）

诗法究源委，今古有正传。寥寥风骚后，谁定执此权。

杜韩到黄陈，刃藏牛无全。愧我蚊负山，良夜卓两肩。
咏史五首
江瓘（明代）

陇西李都尉，骁勇称将材。提师浚稽山，一鼓单于摧。

步卒五千浚，转战昏阴霾。道穷矢亦尽，惜哉勇弗裁。

捐躯诚独难，大义岂不乖。得当纵报汉，二心安可怀。

迢迢五原关，思归隔天涯。遂使铁石心，化为土与埃。

终然没胡沙，竟为百世哀。
碧山社会次俞是堂韵二首 其二
强仕（明代）

微官晚岁只虚名，旧学清时足隽声。偶向月中聊桂籍，欲从天汉拂尘缨。

菲葑下采知同味，桑梓难忘自有情。白首郎瞻黑头相，可能冷落断金盟。
助甫远驾见访遂成四章情见乎辞 其四
王世贞（明代）

举世谋选良，中野弃千里。扰扰骊黄内，安能别识此。

駊騀牛羊间，其志乃四海。纯钩当夜鸣，所望在知己。

五步不留行，郁为匣中水。紫气横斗牛，房星耿河沚。

流光荡人目，拂拭从此始。骤驰当防蹶，骤试当防毁。

三复老氏言，书绅赠吾子。
训蒙绝句 其二
朱熹（宋代）

岷源万古只如斯，东注曾无间断时。后学不因川上叹，安行体用亦难窥。
秋日怀外
陈云仙（明代）

木栏杆外思依依，目断天涯去雁飞。心欲裁书何处达，诗题红叶泪沾衣。
偈颂一百一十七首 其四十五
释绍昙（宋代）

秋旸肆酷，秋暑炎蒸。不容鹅护雪，难保蜡人冰。一夏噇眠虚过雪，秋风拈弄刈禾镰。

有权有用，无党无偏。几个祖师头割雪，立教凶岁变丰年。
春晚书怀
王之道（宋代）

十年萍梗三到吴，走俗未暇观西湖。
是行信步至湖上，水光山色开天壶。
游人杂遝半罗绮，一径不惮穿云纡。
归来神思顿清发，诗中写出钱塘图。
张侯妙语何所似，青玉为案黄金铺。
要当联辔事幽讨，邂逅得句相招呼。
东坡已死不可作，因君对景还嗟吁。
水仟配食竟莫举，但见旧隐环菰蒲。
山间有寺过三百，终期遍走参能儒。
还家儿辈若问我，庶免不如空嗫嚅。
春光好
程垓（宋代）

春犹浅，柳初芽。杏初花。杨柳杏花交影处，有人家。
玉窗明暖烘霞。小屏上、水远山斜。昨夜酒多春睡重，莫惊他。
省试方士进恒春草
梁锽（唐代）

东吴有灵草，生彼剡溪傍。既乱莓苔色，仍连菡萏香。

掇之称远士，持以奉明王。北阙颜弥驻，南山寿更长。

金膏徒骋妙，石髓莫矜良。倘使沾涓滴，还游不死方。
开岁屡作雨不成正月二十六日夜乃得雨明日行
陆游（宋代）

东风催雨破天悭，行圃归来剩解颜。
百草吹香蝴蝶闹，一溪涨解鹭鸶闲。
老来每叹论心少，贫甚方知觅醉艰。
犹赖篮舆无恙在，呼儿结束入南山。
题吴郎中温叔山房
谢榛（明代）

早辞京国风尘倦，为爱山房泉壑重。移榻夜深垂万象，登台秋迥出千峰。

独蹲斑虎云边石，半隐苍龙雪后松。灯下思君见奇绝，忽惊春梦戍楼钟。
李坚甫净居杂题一十三首·秋轩
文同（宋代）

清飚动萧瑟，翠樾减婆娑。
却爱夜来月，满窗寒影多。
新安道中
赵秉文（金朝）

草根啾唧候虫鸣，月黑山腰信马行。夹路水声长在耳，六根先得一根清。
听抚洞庭秋思曲
方朝（清代）

曾放扁舟溯楚天，清猿泪竹思凄然。廿年梦里湘山月，今夜分明在七弦。
送韦生酒
鲍家四弦（唐代）

白露湿庭砌，皓月临前轩。此时去留恨，含思独无言。
荆州新秋病起杂题一十五首。病起见庭莲
齐己（唐代）

病起见庭莲，风荷已飒然。开时闻馥郁，枕上正缠绵。

本在沧江阔，移来碧沼圆。却思香社里，叶叶漏声连。
赠查叟
吴锦（明代）

曾逐钟生侍武皇，鹍弦扈从猎长杨。
归来两鬓纷如雪，曲曲新声总断肠。
送焦浚明
黄庭坚（宋代）

西瞻岷山兮东望峨眉，锦江清且涟漪。
地灵山秀诞豪杰，来入中州振羽仪。
相如傲万物，子云穷一经。
黄金卖赋聘私室，白头大夫不公卿。
穷阎卜肆闲，十步一豪英。
竟无人识李仲元，不可屈致严君平。
四君德音闭黄壤，只今垄头松柏声。
我住叶公城，常如井底坐。
不谓焦夫子，闻风肯来过。
焦子初见我，如兰生幽林。
春风为披拂，始得香满襟。
中怀坦夷眉宇静，外慕淡薄天机深。
花开鸟啼昼寂寂，酒阑烛明夜沈沈。
人皆扶牵烂漫醉，子更把书求本心。
二年与灯火，琢子之玉链我金。
焦夫子，我以陋邦无人把书策，邂逅逢君得三益。
胡为弃我忽远行，手捧嘉阳从事檄。
焦夫子，君起为我舞，我其为君歌。
君方跨马涉远道，湖外地少山川多。
霜秋摇落天日远，西风翻翻水惊波。
一筵谈笑遂相失，两地离愁各奈何。
焦夫子，酒行君定起。
此杯须百分，少别遂万里。
归寻所种树，应已数千尺。
试照嘉阳水，君发犹未白。
古人不朽事，所愿更勉力。
别後相逢岂在言，拭目看君进明德。
哭涂移愚教授
俞德邻（宋代）

北固登山屐，西园载酒船。论心今一世，握手后千年。

湖海风波恶，乾坤雨露偏。无因见宿草，流泪涨黄泉。
雨后行花圃
黄公度（宋代）

习习春风软，迟心春日暄。
生意遍宇宙，尽托青皇恩。
屏翳刚作恶，一夜如翻盆。
奔流万壑怒，比晓千山昏。
鸣鸠唤我起，杖屦行中园。
呼僮理僵仆，春事无半存。
蓬蒿增意气，兰药遭排根。
虽无桃李妍，却有桑麻繁。
万化相除谢，此理谁明论。
去去勿复辨，荣枯任乾坤。
又和三首·叹七十
袁说友（宋代）

人生自作难，百念一已多。
七十古稀有，况此疾病何。
纷纷老骀驽，失脚千丈坡。
行乐当及兹，岁月如经过。
颂古
释慧空（宋代）

六国平来一瞬中，心王不动八方通。
后前汗马无人见，只要重论盖代功。
骄儿诗
李商隐（唐代）

衮师我骄儿，美秀乃无匹。
文葆未周晬，固已知六七。
四岁知姓名，眼不视梨栗。
交朋颇窥观，谓是丹穴物。
前朝尚器貌，流品方第一。
不然神仙姿，不尔燕鹤骨。
安得此相谓？欲慰衰朽质。
青春妍和月，朋戏浑甥侄。
绕堂复穿林，沸若金鼎溢。
门有长者来，造次请先出。
客前问所须，含意不吐实。
归来学客面，闱败秉爷笏。
或谑张飞胡，或笑邓艾吃。
豪鹰毛崱屴，猛马气佶傈。
截得青篔筜，骑走恣唐突。
忽复学参军，按声唤苍鹘。
又复纱灯旁，稽首礼夜佛。
仰鞭罥蛛网，俯首饮花蜜。
欲争蛱蝶轻，未谢柳絮疾。
阶前逢阿姊，六甲颇输失。
凝走弄香奁，拔脱金屈戍。
抱持多反侧，威怒不可律。
曲躬牵窗网，衉唾拭琴漆。
有时看临书，挺立不动膝。
古锦请裁衣，玉轴亦欲乞。
请爷书春胜，春胜宜春日。
芭蕉斜卷笺，辛夷低过笔。
爷昔好读书，恳苦自著述。
憔悴欲四十，无肉畏蚤虱。
儿慎勿学爷，读书求甲乙。
穰苴司马法，张良黄石术。
便为帝王师，不假更纤悉。
况今西与北，羌戎正狂悖。
诛赦两末成，将养如痼疾。
儿当速长大，探雏入虎窟。
当为万户侯，勿守一经帙！
七月二十五日为广州蒲涧节巩帅相招坐上默营
曾丰（宋代）

侵寻逾七夕，次第到中秋。
蒲涧广南节，熊车城外游。
杯盘收复出，宾主劝还酬。
痛为江山饮，离骚不读休。
闻朱评事可大自汝州量移崇德
欧大任（明代）

昔送滍阳去，今看槜李来。除书何日下，迁客未须哀。

署里郎官旧，关东任侠才。白门江雁过，思尔数登台。
送人游天台
翁卷（宋代）

暂游行李少，几日到天台。
船带落潮发，月从前浦来。
花源香不断，药地绿成堆。
莫学他刘阮，经年忘却囘。
送钤辖馆使王公
靳宗（宋代）

再任坤维报政成，紫泥恩诏下神京。
摇鞭有客添归兴，折柳何人不怆情。
杜宇江山经鸟道，海棠池馆忆龟城。
尊前执手难收泪，投分从来比弟兄。
秋怀
林之奇（宋代）

槭槭庭树叶，朝零非昔稠。
呦呦草虫鸣，暮急晓未休。
尔虫无不平，岂亦有哀忧。
胡为劳呻吟，与士感伤投。
壮士亦何者，哀哦与虫酬。
所抱不列陈，调苦难谣讴。
极目有远见，直怀羞曲求。
蒿藜袭久安，功名忘前收。
日月忽未几，天地今复秋。
少壮负所怀，老大安能谋。
生无及人功，死骨埋泉羞。
胡为不奋飞，徒与寒饿仇。
秋风吟
文彦博（宋代）

猎遍兰丛与桂枝，巢居未必有先期。灵台十仞乌随转，阿阁三重凤岂知。

度柳暗催蝉嘒嘒，出云高送雁离离。汉宫玉树知何限，争忍重吟画扇诗。
中年
王佐（明代）

才过中年百虑轻，独于尊酒未忘情。
穷将入骨诗还拙，事不萦心梦亦清。
万卷岂图金马贵，一竿当与白鸥盟。
灞陵卖药原无意，女子何从识姓名。
奉和圣制送宇文融安辑户口应制
张说（唐代）

至德临天下，劳情遍九围。念兹人去本，蓬转将何依。

外避征戍数，内伤亲党稀。嗟不逢明盛，胡能照隐微。

柏台简行李，兰殿锡朝衣。别曲动秋风，恩令生春辉。

使出四海安，诏下万心归。怍非夔龙佐，徒歌鸿雁飞。
陈公武中散生日
韦骧（宋代）

身作名卿早挂冠，饮冰清节久坚完。门弧远想当年庆，寿盏宜深此日欢。

簪绂诜诜侍佳宴，弦匏苒苒战轻寒。葭莩敢以诗为献，唯祝公如卫武安。
立春帖子·太上皇后阁
周必大（宋代）

彤管播徽音，年年姒佐文。
向来长乐注，溢美谩纷纭。
和曹温如都监惠诗
王庭圭（宋代）

两脚误随车马尘，江湖岁晚始谋身。篱边日醉陶元亮，窗外夜谋祁孔宾。

倒著敝衣迎好客，急搜奇句发阳春。阿瞒岂但能横槊，文彩风流世有人。
东松庵
袁甫（宋代）

六月山泉定易枯，枕流洗耳事何如。幽人高卧浑无恼，好把灵源日日疏。
力疾书慈元庙碑记
陈献章（明代）

北窗一榻羲皇前，青灯碧玉眠三年，慈元落落吾所怜。

两崖山高青阁天，崖门之水常涓涓，一碑今为东山传。

虚言不扶名教颠，久病江湖落日前，呜呼此意谁与言。
度岭赠闺人 其三
屈大均（明代）

吴楚烟波共溯洄，三年免上望夫台。市门不独居梅福，堂下依然戏老莱。

荔子复承丹口笑，扶桑重为玉颜开。三雏娇小随行役，解作吴音劝酒杯。
次韵蔡少张遣兴四首 其三
汪藻（宋代）

欲吊沈冤处，春江只自深。锄耰元聚守，坞壁要先侵。

吉语行看报，穷愁有底禁。檐花应好在，准拟报同襟。
次兰皋秋感
杨公远（宋代）

向晚郊墟送嫩凉，征鸿点点又南翔。
年光迅似离弦箭，世事艰於上水航。
月不冷炎来户牖，诗多凄怨感蛩螀。
秋容莫道全萧索，篱菊芙蓉竞试妆。
牂江晚眺
李光（宋代）

瘴云消尽日衔山，风动疏帘眼界宽。试著胡床临水坐，要看金塔涌澄澜。
三月六日
赵蕃（宋代）

桐花最晚开已落，春色全归草满园。
破衲欲捐还未可，炎凉翻覆在朝昏。
西林寺与焦鍊师赋得阶下泉
李翔（唐代）

回廊折旋绕空阶，暗想翻霜泻峭崖。蕙带客寻经远涧，麻衣僧引到高斋。

流分晓月光难驻，响入清琴韵易谐。时有真官访衰病，每同观听荡幽怀。
闲居
盛松坡（宋代）

地僻无人到，何缘有市声。
醉中诗句健，闲里梦魂清。
涧水浓煎茗，畦蔬淡煮羹。
读书犹懒在，何暇见公卿。
寿湖南宗宪五首
廖行之（宋代）

欲寿人之情，而仁独也正。
有能用其力，尽性以致命。
公诚格物意，心静无不敬。
却笑彼谈仙，区区较功行。
游兰州五泉寺登鬘云阁
张谦宜（清代）

曲槛排山骨，藤萝四壁悬。苔青莲叶下，树老佛镫前。

石透云烝窟，泉深月在天。半空闻妙梵，孤磬隔溪烟。
万二酉老师有垂老之疾惑而赋此万里中老儒余家父子兄弟祖孙皆从之游其人可知 其一
袁宏道（明代）

白首为儒未厌贫，布袍落落敝风尘。百年偃蹇穷途事，一榻艰难老病人。

楚客由来衰凤鸟，汉郊何日狩麒麟。劝君恁学无生忍，犹有金刚不坏身。
岩泉
陈岩（宋代）

月光泉脉泻虚明，澄碧无瑕注一泓。
大字石间标圣水，只缘彻底是真清。
道上有感
吕祖俭（宋代）

群书乱插架，荏苒忽忘年。
归来谁谓必，拂拭复茫然。
圣远道难继，事变如山连。
寒夜煨芋栗，炎天浮藕莲。
时与旧朋俦，曳杖访林泉。
忽来朝市中，岁月复推迁。
一朝忽南去，道里有余艰。
韶阳号善地，九龄亦称贤。
杜门省愆咎，夙夜问周旋。
异时归故里，拜扫明招阡。
目力傥未衰，庶几守遗编。
延平得雪
陈宓（宋代）

凌晨讼牒如山积，呵手移时为破除。
幸有清溪明似镜，忍休偷眼雪晴馀。
句 其十二
范镇（宋代）

生平欲报国，所得是知人。
三花斛三首右兰花
杨万里（宋代）

雪径偷开浅碧花，冰根乱吐小红芽。
生无桃李春风面，名在山林处士家。
政坐国香到朝市，不容霜节老云霞。
江蓠圃蕙非吾耦，付与骚人定等差。
老人行
王安石（宋代）

老人低心逐年少，年少还为老人调。
两家挟诈自相欺，四海伤真谁复诮。
翻手作云覆手雨，当面输心背面笑。
古来人事已如此，今日何须论久要。
月林为僧甫赋
李龏（金朝）

筛金镂玉影飕飕，一片松杉不断头。钟梵声残寒汐外，石床常拥四时秋。
食芡实作
贺铸（宋代）

钱侯官舍旁，走水来方塘。
暑雨过初伏，斜阳生晚凉。
风翻芡盘过，万觜争低昂。
犹疑秦鸡暴，擅此六国场。
下榻延密客，开樽荐新尝。
金刀剥老蚌，玉沙磨夜光。
殷勤烦钉饾，未咀悲生肠。
引领鄘卫西，百泉乃吾乡。
水产富此物，数钱论斗量。
朝餐取餍饱，无复炊黄梁。
贪嗜比羊枣，况乎惟味良。
十年去国仕，遇得才微芒。
季鹰思蓴羹，拂衣谢齐王。
我亦散浪者，未许斯人狂。
长歌定行矣，千载会相望。
圩丁词十解 其一
杨万里（宋代）

圩田元是一平湖，凭仗儿郎筑作圩。万雉长城倩谁守，两堤杨柳当防夫。
卜算子　出德胜门沿堤过雨轻尘不飞新绿在树澹以夕照纵辔丛薄间极潇爽之致 其一
张祥河（清代）

纵马去何之，独自鞭丝飏。狼籍秋阴滴晚凉，几点轻衫上。

何处远香归，堤畔么禽唱。碧受风斜不见花，蔌蔌枯荷响。
祭天神（歇指调）
柳永（宋代）

忆绣衾相向轻轻语。屏山掩、红蜡长明，金兽盛熏兰炷。何期到此，酒态花情顿孤负。柔肠断、还是黄昏，那更满庭风雨。

听空阶和漏，碎声斗滴愁眉聚。算伊还共谁人，争知此冤苦。念千里烟波，迢迢前约，旧欢慵省，一向无心绪。
燉煌太守后庭歌
陈䞇（明代）

太守治郡人称贤，郡中无事时高眠。近闻境内出异泉，甲兵不试人力田。

太守胸次何坦然，到来燉煌将五年。谯楼角残月在天，后庭为我开锦筵。

红妆翠袖艳且鲜，金翘插鬓贴翠钿。翩翩舞向画烛前，娇歌一曲欢无边。

明日欲行懒着鞭，如此乐事直万钱，太守爱我情独偏。
题八咏楼
李清照（宋代）

千古风流八咏楼，江山留与后人愁。
水通南国三千里，气压江城十四州。
道傍水行可爱
孙应时（宋代）

寒风鸣岁阴，芸物已归静。
郊原何萧瑟，松竹自清整。
道傍足幽意，林屋甚井井。
鸡犬在篱落，沙水暮光映。
古来奇逸士，往往吒兹境。
吾行将安得，怅望沧水永。
见山冈诗
李廌（宋代）

高冈胜虚阁，晚景澄寥廓。
遥潢浸广野，危峰柱碧落。
云过半山阴，蝉声夕阳薄。
勤勤学飞仙，海上寻黄鹤。
晓入郡城
朱彝尊（清代）

轻舟乘间入，击缆坏篱根。
古道横边马，孤城闭水门。
星含兵气动，月傍晓烟昏。
辛苦乡关路，重来断客魂。
读瞿存斋剪灯新话作歌
桂衡（明代）

山阳才人畴与侣，开口为今阖为古。
春以桃花染性情，秋将桂为熏言语。
感离抚遇心怦怦，道是无凭还有凭。
沉沉帐里昼吹笛，煦煦窗前宵剪灯。
倏而晴兮倏而雨，悲欲啼兮喜欲舞。
玉箫倚月吹凤凰，金栅和烟锁鹦鹉。
造化有迹尸者谁，一念才萌方寸移。
善善恶恶苟无失，怪怪奇奇将有之。
丈夫未达虎为狗，濯足沧浪泥数斗。
气寒骨耸铮有声，脱帻目光如电走。
道人青蛇天动摇，不斩寻常花月妖。
茫茫尘海沤万点，落落云松酒半瓢。
世间万事幻泡尔，往往有情能不死。
十二巫山谁道深，云母屏风薄如纸。
莺莺宅前芳草凄，燕燕楼中明月低。
从来松柏有孤操，不独鸳鸯能并栖。
久在钱塘江上住，厌见潮来又潮去。
燕为衔春几度回？断梦残红落何处？还君此编长啸歌，便
当酌以金叵罗。
醉来呼枕睡一觉，高车驷马游南柯。
登道观
张浚（宋代）

苍髯野褐予甚古，萝月桂风谁为贫。
当户蛟龙森汉柏，隔江鸡犬隐秦人。
好山如画能留客，宝鼎藏丹不计春。
更上高亭问玄鹤，莫教诗眼有纤尘。
周秀实监丞闻嘉禾兵乱请急归唁其亲朋还朝有作因次其韵
张扩（宋代）

羽书剧纷纶，将士愧庸懦。谁扶中兴举，康济须十乱。

周郎人中杰，表表苍柏干。向来围城厄，梦想音信断。

瞻敬会有时，神明恍还观。他年铨衡手，抗论清月旦。

勿为俗人言，钟鼓惊斥鴳。
杂咏一百首·史苏
刘克庄（宋代）

繇语几于谶，流传信有诸。
王何谩辛苦，易自是占书。
江上雨中
刘攽（宋代）

江云似无信，山雨易翻盆。鹏起天形黑，龙骧水面浑。

大舟才弱缆，孤树小前村。濯热吾知慰，风波勿重论。
垂杨 留别周仲坚
李恰（宋代）

秋风信早，有晚蝉细柳，夕阳烟杪。忽唱将离，算程燕楚关河杳。

杪谁丝鬓红尘道，戍笳起、塞鸿凄草。瞬搏沙、只影天涯，剩别肠轮绕。

如饮醇醪绝倒，记零露晓窗，夜凉亭沼。半载萍依，东轩风月开愁抱。

年华暗换心如捣，猛枨触、襟期蓬岛。待重来、却话巴山，春漫老。
狄梁公燬项羽庙
郑家珍（清代）

檄语森严付杳冥，拔山雄魄失英灵。阿房三百成焦土，今日还君一炬青。
安国置酒敬简堂分韵得柳暗六春字 其一
张栻（宋代）

桴鼓息荒村，袯襫盛南亩。永日省文书，呼客共樽酒。

主人出尘姿，宛是灵和柳。行归帝所游，此地岂淹久。
王检正挽词
楼钥（宋代）

到处称循吏，星轺复郡侯。
威名致降虏，恩信感亡牛。
省闼主公议，祠庭寻旧游。
善人天不憗，愁绝岘湖秋。
句 其三十
陈克（宋代）

顾我从来贫到骨，经营藜藿亦艰辛。
次韵楚觉先见赠
罗愿（宋代）

奏事何能补帝聪，流年早已付天公。旧闻双剑沦波底，忽有三刀入梦中。

首出诗文为我贺，多惭忧乐与人同。如君孝友天应报，飞鹤那应久在笼。
静照堂
王存（宋代）

曾过槜李古禅关，十五年来梦想閒。闻说新堂增胜概，又怜游客变衰颜。

香檀印篆销晨暮，题墨笼纱记往还。能了一心随处静，何须辛苦远人寰。
和范御史初出都门
赵抃（宋代）

牍奏辞三院，乡荣领百城。帝恩山岳重，臣命羽毛轻。

风月随人好，江湖照胆清。须公赠金玉，光照重行行。
上清宫
文同（宋代）

琼台横紫霄，上有缥缈居。
云霞抱窗户，日月循庭除。
飞羽下金辇，隐芝吟玉书。
俯首视人间，人间臭如帤。
寄题揽结亭
洪朋（宋代）

杜子数相见，求我揽结诗。揽结在何处，云在彭蠡湄。

彭蠡夙所庐，今犹梦见之。一星水中央，众流浩渺瀰。

雨瀑下日夜，五老上云霓。佛事俨相望，往往幽人期。

君今构其下，敞亭览翠微。水声枕簟俱，山容杖屦随。

胜事君所独，世人那得知。为我谢五老，客子行亦归。
危大著出守潮阳同舍饯别用社工部北风随爽气
崔与之（宋代）

天地清淑气，人才随所得。
君独禀其全，济之以学力。
苍皮四十围，直干二百尺。
填胸书万卷，绚采云五色。
清和闲诏沪，劲直沮金石。
间气之所钟，表表才称德。
韫藏不自衒，况复耐官职，
颓波正流靡，不濡而不激。
平生忧国心，一语三叹息。
著庭史笔健，寒芒照东壁。
画省方翱翔，忽厌青绫直。
揭阳落天南，自诡何太啬。
东风吹马耳，刍秣甘远役。
时事棼如丝，宵衣尚顾北。
袖藏医国方，何以寿其脉。
行行无疾驱，有诏且前席。
过鎗竿岭二首 其二
周伯琦（元代）

高岭薄青天，晨光晻蔼间。云中数十里，马上万重山。

金井龙嘘雾，青林豹隐斑。西风征被冷，俯视隘人寰。
深睡
郭之奇（明代）

雨馀朝梦添，春倦羁云惹。睡乡未远遐，扁舟颇潇洒。

高枕对青山，侧身依绿野。千年陶窗北，百世庄园下。

自谓羲皇真，何知蝴蝶假。古来贤逸人，一一供臂把。

清风卷篷入，怀抱真堪写。葛天有遗民，惟我或是也。
立秋四十日矣天气甚凉南坡杖屦之兴犹懒何也不应今年欢意顿减如此因以诗挑之
虞俦（宋代）

灏气南坡日夕清，杖藜缘底邈无情。读书乃尔妨行乐，觅句从来怪瘦生。

况有鸡豚燕同社，政须钟鼓报新晴。似闻岩桂花开遍，早晚携壶一就倾。
赠率子连三首
王祜（宋代）

下瞰虚空临绝涧，上排烟雾倚山颠。
四边险绝无猿鸟，独卧深云三十年。
越昌谣
项安世（宋代）

夜系扁舟鹦鹉边，洲边人语更堪怜。烟煨影里招魂魄，瓦砾堆堪立市廛。

明府到时惟赤地，吾侪今日见青天。子孙孙子恩难报，愿太夫人寿八千。
和陶十一首 其七
林光（明代）

我有一斗酒，藏贮久未开。今日复何日，欢然有好怀。

稚子病初起，向爷语转乖。不逢素心人，谁复问幽栖。
与侍讲程自靖州西归会於江陵二首
释宝昙（宋代）

古天下士亦多艰，魑魅於今合改颜。
道在盖公犹梦见，天怜贾改得生还。
风休江北一声橹，春尽剑南何处山。
故国异方身健在，也知书眠未斓斑。
望苏门怀孙钟元先生
郑珍（清代）

积雪高寒见夏峰，百泉知傍草堂松。鸾皇啸断无消息，谁念涂穷哭嗣宗。
独坐
张光启（清代）

明月满林间，却坐无月处。林影远参差，夜深不知去。
观徐复州家书画七首 其四
赵蕃（宋代）

旷怀谁不作山游，谁似柳州谈永州。何能乞我一片石，刻此数纸俱传流。
野妇行
周紫芝（宋代）

新安野妇双鬓垂，红膏涂靥深画眉。青襜两幅不掩骭，赤脚一双深染泥。

饷耕如宾有翁媪，头戴银冠相媚好。银冠犹是嫁时妆，马上不知人绝倒。

长年相见无别离，竟死不识愁眉啼。红颜暗逐春光老，暮栉常随落日低。

秋娘一尺春风髻，下蔡阳城尽风靡。倾城可爱亦可怜，野妇谁知有西子。
秀文楼
聂致孙（宋代）

讲馀衣袂受风轻，来与阑干共晚晴。
山倚南云屏迤逦，江迎西月锦鲜明。
道心千古飞鸢接，秋意一楼宾雁横。
老柏上头天尺五，莫歌金石出商声。
梅花
滕岑（宋代）

论白人惟议冰雪，言香佛亦取旃檀。
旃檀冰雪固大好，只恐将渠比并难。
玉梁道中杂咏
罗与之（宋代）

片石能邀人，憩两足趼。
忽逢黄冠师，对语白云巘。
眼肿景物饶，恨我蓬荜远。
踌躇不忍去，泉石倘可剪。
题陆放翁卖花叟诗后
刘基（明代）

君不见会稽山阴卖花叟，卖花得钱即买酒。
东方日出照紫陌，此叟已作醉乡客。
破屋含星席作门，湿萤生灶花满园。
五更风颠雨声恶，不忧屋倒忧花落。
卖花叟，但愿四海无尘沙，有人卖酒仍卖花。
次韵八侄三首
陈著（宋代）

素妆青盖送春归，似不禁风体力微。
收拾韵香归酒盏，惜花何惜醉淋衣。
渔家傲·东昌道中
张渊懿（清代）

野草凄凄经雨碧，远山一抹晴云积。午睡觉来愁似织。孤帆直，游丝绕梦飞无力。
古渡人家烟水隔，乡心缭乱垂杨陌。鸿雁自南人自北。风萧瑟，荻花满地秋江白。
和商守宋郎中早梅
邵雍（宋代）

山南地似岭南温，腊月梅开已浃辰。
耻与百花争俗态，独殊群浃占先春。
角中飘去凄於骨。笛里吹来妙入神。
秀额妆残黏素粉，画梁歌暖起轻尘。
宰君惜浃献州牧，太守分香及野人。
手把数枝重叠嗅，忍教芳酒不濡唇。
送葛元城
叶适（宋代）

数年之留能浩浩，一日之别还草草。
念子身名两未遂，令我衰病无一好。
古人探道从妙年，今人重耳轻目前。
不愁好龙龙不下，只愁爱玉酬石价。
颂证道歌·证道歌
释印肃（宋代）

寂灭性中莫问觅，恰似他乡迷路客。
东西南北总无知，祗个无知大奇特。
横吹曲辞。刘生
卢照邻（唐代）

刘生气不平，抱剑欲专征。报恩为豪侠，死难在横行。

翠羽装剑鞘，黄金饰马缨。但令一顾重，不吝百身轻。
梅园小集
全祖望（清代）

由来百粤士，多艳说梅侯。台岭南枝放，珠江遗爱留。

尚馀汤沐在，正旁水云幽。此地萧闲甚，披襟散百忧。
梅开绝晚有感
陆游（宋代）

年年踏雪探梅开，二月今年始见梅。
从此逢春心转嬾，小诗不拟觅花栽。
次刘世基韵
谢薖（宋代）

儿时窥豹见一斑，晚学一技千金殚。斋房芝草不并秀，且餐秋菊纫春兰。

无心时共白云出，忘机日对沙鸥閒。穷人与世各异调，敢望一唱仍三叹。

昨来卜居向岩邑，玉川破屋才数间。朝看爽气出远岫，夜听绕舍鸣清湍。

几回欲棹酒船去，贺老不见空稽山。刘郎好事肯过我，入门矫矫真翔鸾。

平生饮客愁腐死，望君复来酒今旨。君如止酒要谈道，同酌寒泉净无滓。

哦诗虽复落君后，强学犹将效矉里。悬知吾庐不落莫，有客同盘饭葵藿。

已呼掺手缝锦囊，更遣长须具芒屩。相携踏遍翠云峰，得助溪山应有作。
寄孙克咸 其二
钱澄之（清代）

黄星耀闽海，紫盖辉越东。思君兄与弟，冥若云中鸿。

诏书屡慇勤，高尚讵能同！俊杰识时务，君子凛固穷。

君闻在幕府，颇立文若功。鄙志循斗筲，抱关息微躬。

愧尔百炼钢，秃首甘从戎！
题素扇赠子逢
林掞（明代）

双眼如星君尽有，眼中明月汝知无。莫云明月青天上，明月由来任此躯。
西江月（十之四）
夏元鼎（宋代）

举世沈迷大道，傍门小法求丹。咽津纳气等成仙。真个无知痴汉。

何异雄鸡抱卵，梦同哑子交言。阴阳非类隔天渊。总是盲修瞎炼。
赠顾涤香
范当世（清代）

三十为诗顾工部，登坛才气并诸昆。太行南下青归袖，淮水东流绿到门。

爱日林亭长萱草，好风裾佩结兰荪。人间此会真希有，珍重瑶篇异候论。
谢陈紫薇致香粳一再宠和仍次韵 其三
释居简（宋代）

可能掷米化丹砂，更记人间早晚衙。腰欲直伸轻五斗，供惭素餐漫千家。

清新变雅多奇态，鄙吝消它几许芽。不是凤池提此话，纷纷浮俗浪传誇。
辛未上巳宴集王蒲衣潨庐分得春字 其一
屈大均（明代）

禊饮逢元巳，清和郁水滨。桃开千笑日，莺弄数声春。

贶室陪甥馆，浮觞属主人。青青修竹里，喜见鹊巢新。
柯桥客亭
陆游（宋代）

梅子生仁燕护雏，遶檐新叶绿扶疏。
朝来酒兴不可耐，买得钓船双鳜鱼。
静江归舟中读书
张栻（宋代）

南风驾小雨，群山净如沐。
吾归及新凉，所历慰心目。
轧轧柔橹鸣，卧见山起伏。
推枕意悠然，还取我书读。
平生领解处，於焉更三复。
老矣百念疎，但欲斯熟。
向来五岭游，日力半吏牍。
小心了官事，终觉愧惸独。
世路自险夷，人情费追逐。
翩翩孤飞翼，息荫望林麓。
题平盖沼
杜光庭（唐代）

势压长江空八阵，吴都仙客此修真。寒江向晚波涛急，

深洞无修草木春。江上玉人应可见，洞中仙鹿已来驯。

龙车凤辇非难遇，只要尘心早出尘。
秋夕
杜牧（唐代）

银烛秋光冷画屏，轻罗小扇扑流萤。
天阶夜色凉如水，卧看牵牛织女星。(天阶 一作：天街；卧看 一作：坐看)
题山谷石牛洞
黄庭坚（宋代）

司命无心播物，祖师有记传衣。
白云横而不度，高鸟倦而犹飞。
宫词 其三十三
周彦质（宋代）

樱桃初进绿筠笼，蜜酪随供綵帕蒙。靸面金盘五十只，传宣先赐二王宫。
虢州郡斋南池幽兴，因与阎二侍御道别
岑参（唐代）

池色净天碧，水凉雨凄凄。快风从东南，荷叶翻向西。

性本爱鱼鸟，未能返岩谿.中岁徇微官，遂令心赏睽。

及兹佐山郡，不异寻幽栖。小吏趋竹径，讼庭侵药畦。

胡尘暗河洛，二陕震鼓鼙。故人佐戎轩，逸翮凌云霓。

行军在函谷，两度闻莺啼。相看红旗下，饮酒白日低。

闻君欲朝天，驷马临道嘶。仰望浮与沉，忽如云与泥。

夜眠驿楼月，晓发关城鸡。惆怅西郊暮，乡书对君题。
登塔用杜韵是岁北虏寇边南海水溢龙斗
朱朴（明代）

岩谷天清落木哀，曲阑凝睇首频回。南州地坼群龙斗，北塞秋高万马来。

舍利有灵藏宝地，丹梯无路上瑶台。长歌未尽登临兴，欲挽沧溟入酒杯。
春阴呈兄长 其三
彭汝砺（宋代）

花开初熟醉，月上夜微吟。志节伤时序，诗书爱寸阴。

未忘他日意，无用此时心。更约藏舟步，馀芳尚可寻。
晤赠姜西溟
张霔（清代）

直道存先辈，真堪作史才。北门艰一晤，东海喜重来。

心事春云散，声华晚菊开。高歌人莫测，呼我上繁台。
奕罢谢顾子真
倪元璐（明代）

偶尔云梯堕汝墉，素心原不喜输攻。渑池盆缶急求报，西市琵输各有宗。

请与君盟刑白鹬，更如我犯罚黄龙。因思世局须泥块，佛与天尊已不容。
诗偈 其四十四
庞蕴（唐代）

心若如，神自虚。不服药，病自除。病既除，自见莲华如意珠。

无劳事，莫驱驱。智者观财色，了知如幻虚。衣食支身命，相劝学如如。

时至移庵去，无物可盈馀。
苏君俞通判愚斋二首 其二
唐庚（宋代）

三年消遣琴书在，一室清虚杖履凉。却怪斋名浑未尽，迩来愚智已兼忘。
陆山人画水
方干（唐代）

毫末用功成一水，水源山脉固难寻。逡巡便可见波浪，

咫尺不能知浅深。但有片云生海口，终无明月在潭心。

我来拟学磻溪叟，白首钓璜非陆沈。
九日宴集懋社十首 其六
瞿士雅（清代）

云压松枝拂石窗，板桥头是读书堂。

风荷老叶萧条绿，露折寒英次第黄。

且醉尊前休怅望，不离名教可颠狂。

主人有酒欢今夕，玉碗盛来琥珀光。
新津退思堂
文同（宋代）

三江古剧邑，入籍生齿夥。
词源百端起，区处不可惰。
子醇为之宰，幽隐照必破。
断事精且密，有若麦历磨。
尚惧忽一失，退即此堂坐。
戾者思改易，无使下罹祸。
如此凡二载，不识有纤过。
贤哉令之师，敢以此为贺。
泊上虞驿来日行四首
陈造（宋代）

秋雨歇复下，西风微自凉。
不妨舟系柳，已贷汗反浆。
观天德图像二首 其二
薛季宣（宋代）

鸣镝心何悖，投鞭计亦休。传闻广陵散，因作畔牢愁。

淝水真同道，黄池故不侔。见遗天授像，看是郅支头。
次韵高子勉十首
黄庭坚（宋代）

君不居郎省，还应上谏坡。
才高殊未识，岁晚喜无它。
枥马羸难出，邻鸡冻不歌。
寒炉余几火，灰里拨阴何。
仙浮篇
黄肃（明代）

翩翩骑白鹿，言上泰山顶。
俯观浮世中，不见百年影。
道逢古时浮，绿发被两领。
授我采药诀，延年保寿命。
我闻再拜跪，问是何方求。
抚我挟我肘，与我上天游。
天上多桂树，枝叶何修修。
折取忽盈筥，馨香沾我裘。
何因入君袖，道路长悠悠。
奉和幸三会寺应制
李乂（唐代）

睿德总无边，神皋择胜缘。二仪齐法驾，三会礼香筵。

汉阙中黄近，秦山太白连。台疑观鸟日，池似刻鲸年。

满月临真境，秋风入御弦。小臣叨下列，持管谬窥天。
潭溪十咏 其十 南溪
刘子翚（宋代）

聊为溪上游，一步一回顾。悠悠出山水，浩浩无停注。

惟有旧溪声，万古流不去。
和清上人
释德洪（宋代）

驹儿堕地已汗血，毛骨萧森落眼中。今见马群方弄影，会看雷电疾追风。

媒龙何止十倍价，凡马终当一洗空。我是道林能赏骏，识君语妙到无同。
朝阳洞
弘历（清代）

回峦抱深凹，曦光每独受。所以朝阳名，名山率常有。

是处辟云朝，坦区得数亩。结搆寄幽偏，潇洒开窗牖。

历险欣就夷，稍憩复进走。即景悟为学，无穷戒株守。
福州
陈轩（宋代）

城里三山占越都，相望楼阁跨蓬壶。有时细雨轻烟罩，便是天然水墨图。